Pia Kjærsgaard (DF), 2001-05-31:
Oppositionen har jo måttet stille spørgsmål til regeringens parlamentariske grundlag, og så må vi jo forlade os på det, som regeringens parlamentariske grundlag siger.
Og det siger, at det ikke går godt med ventelisterne i strid modsætning til det, som statsministeren stod heroppe i sin selvrostale og forsøgte at forklare os, nemlig at det faktisk gik vældig, vældig godt.
Jeg synes, det er fantastisk, at man som statsminister på sådan en dag starter med en enetale, der varer 45 minutter, og derefter går op på en, må man nok sige, noget arrogant måde og svarer i hvert fald nogle af partierne.
Det var også en aldeles arrogant måde, statsministeren håndterede situationen på, da Dansk Folkeparti - jeg - skulle på talerstolen.
Men det er jo ikke usædvanligt, at statsministeren opfører sig på den måde.
Jeg synes, at det er meget, meget usympatisk, som statsministeren optræder.
Det må jeg sige, ærlig talt.
Den eneste erkendelse, vi fik i dag, og det var meget tidligt i statsministeren besvarelse, var faktisk, at hvis statsministeren tog imod den opfordring, der lå fra mig tidligere på dagen om at udskrive valg, ja, så ville sommeren blive ødelagt, og det er jeg fuldstændig enig i. Statsministerens sommer ville nok blive ødelagt, hvis der blev udskrevet et valg nu.
Men o.k., vi venter og tager det til september.
Altså både Trehøje Kommune og Arbejdernes Landsbank og alle de private forsikringsordninger, som florerer, jamen det er jo en nødvendighedens lov.
Det ville jo slet ikke være en diskussion værd, hvis man havde orden på sygehusvæsenet, og det har man jo ikke.
Det har man jo ikke.
Og det kan jo ikke nytte noget, at fru Pernille Blach Hansen ryster på hovedet, for regeringens parlamentariske grundlag, som måtte besvare oppositionens spørgsmål, siger faktisk, at det går helt ad hekkenfeldt til.
Det var det, jeg hørte i hr. Holger K. Nielsens seneste besvarelse, og det skulle der gøres noget ved.
Men så er det bare SF, der skal have flere mandater.
Jeg vil foreslå, at den opposition, som statsministeren svarede så arrogant i dag, får flere mandater og får flertallet ved næste valg og så beviser, at der kan gøres noget ved de ventelister, som vi har brugt en stor del af dagen til at diskutere.
Jeg vil godt, måske helt naivt,
stille statsministeren nogle spørgsmål.
Det er, som om statsministeren, som det blev sagt nu, betragter det som et teknisk ord, altså sådan noget lidt teknik, som man ikke skal tage så højtideligt
Jeg har slået det lidt op, og der er masser, masser, masser af gange, hvor regeringens medlemmer har brugt ordet ældrebyrde.
Jeg skal bare nævne et par eksempler, og det er efter statsministerens åbningstale i oktober 1999, hvor statsministeren siger, at med fremtidens ældrebyrde er der opgaver nok at bruge pengene på.
Senere er det så den nye sundhedsminister, hr. Arne Rolighed, der til Aktuelt har skrevet et debatindlæg, hvor han siger, at for det første rammer udfordringen med den stigende ældrebyrde sundhedssektoren med dobbelt styrke.
Der kommer jo flere kunder i butikken, som den nye sundhedsminister så charmerende siger.
Igen ordet ældrebyrde.
Skal vi ikke blive enige om, at der ikke er noget, der hedder en ældrebyrde, at det er uacceptabelt at tale sådan, og at man ikke bare kan undskylde sig med, at det er en eller anden teknisk foranstaltning. Men jeg må bare konkludere sådan her til sidst, at statsministeren kun vil holde enetaler.
Statsministeren vil ikke svare, statsministeren er totalt ligeglad med Folketinget, sådan som statsministeren har for sædvane, og det synes Folketinget ikke særlig godt om, og jeg tror slet, slet ikke, vælgerne synes godt om det.